EELK Laurentiuse kiriku vaimuliku Anti Toplaane sõnul on informatsiooni võimaliku hauakambri kohta edastada veel vähe. "Aknakujuline ava kiriku müüris paljandus aprillis restaureerimistööde käigus avastatud hauaplaadi väljakaevamisel ning  müüris on näha väikest kaarjat võlvi, mis suundub kiriku kooriruumi alla, enamik avast on täitunud pinnasega," märkis Toplaan. Ta lisas, et selge on praegu see, et kiriku all on midagi, mida varasemast teada pole. "Kui nüüd spekuleerida, viitab leitud aken sellele, et selle taga paikneb kõige tõenäolisemalt hauakamber," lausus Toplaan.